GiliGold/VAD_KnessetCorpus huggingface dataset:
זאב בילסקי: אתה יודע, זה גם יוסיף הרבה לשר התחבורה שהוא ישלח מכתבים לכל-כך הרבה אנשים.
חנן אהרון: יש פה מצב כאילו מכתב כזה ירתיע את נהגי ישראל.
חנן אהרון: אני טוען, והעובדות מדברות בעד עצמן שבשנים האחרונות, ובגלל זה הכנסנו את התיקון הזה שתהיה התליה שאם נהג לא יופיע לקורס במשך חצי שנה אחרי הזימון, אנחנו נתלה לו את רישיונו.
חנן אהרון: אני לא אומר סתם, מאות אלפי נהגים.
חנן אהרון: היום אנחנו עומדים על קרוב ל-300,000 נהגים שבשנים האחרונות פשוט לא הגיעו לקורסים האלה.
זאב בילסקי: כי הקורס נחשב כעונש.
חנן אהרון: אתם אומרים, ואני מקבל: תזהירו אותו, תזהירו אותו, כדי שהוא לא יעשה עוד נקודות ולא יבוא.
חנן אהרון: אנחנו מדברים על נהגים – אני מדבר על כ-300,000 נהגים – שאנחנו שלחנו להם.
חנן אהרון: לא הזהרנו אותם, אלא אמרנו להם: זה כבר אמצעי התיקון, אתם כבר בפנים.
חנן אהרון: הנהגים האלה פשוט "צפצפו" ולא באו.
חנן אהרון: זאת אומרת, זה שאני אעדכן אותו – זה בסדר.
חנן אהרון: אבל, נהגים לא ששים לרוץ לקורסים.
זאב בילסקי: זה לא שהם "צפצפו".
זאב בילסקי: תעשה סקר אצל אלה שבאים או אצל אלה שלא באים – הקורס נחשב לעונש.
זאב בילסקי: הוא יושב שם, הוא צריך להעביר את השעות.
חוה ראובני: לאחרונה שמעתי ממישהי שהשתתפה בקורס ממש לפני כמה חודשים שהיא דווקא למדה, והיה מעניין, וזה שודרג בצורה משמעותית.
חנן אהרון: אני רוצה לעדכן בעניין הזה.
חנן אהרון: אנחנו ישבנו בוועדה בין-משרדית במשך שנתיים עם אנשי מקצוע והכנו תוכנית, לפני שיצאנו לקורסים החדשים עכשיו עם הזכיינים החדשים.
חנן אהרון: קודם כל, החלפנו את הזכיינים – גם שם היתה בעיה לא קטנה.
חנן אהרון: כמו כן, הכנו מערכי שיעור חדשים שלא מתבססים על הרצאה פרונטאלית כמו שהיה תמיד.
חנן אהרון: היה משעמם ואנשים היו נרדמים.
חנן אהרון: לקחנו את הסיבות העיקריות לתאונות הדרכים, ומהן בנינו קורסים שמתבססים על ניתוח אירועים.
חנן אהרון: כלומר, לוקחים תאונה שקרתה, ואנחנו מנתחים אותה בשיטת הדיון.
זאב בילסקי: האם אתם בודקים את זה אמפירית?
זאב בילסקי: האם יש סקר?
זאב בילסקי: אני לא מתכוון לזה שמישהו אמרה.
זאב בילסקי: אני חושב שזה דבר מאוד חשוב בשבילך.
זאב בילסקי: אתה עושה משהו חדש, תעשה לך סקר.
זאב בילסקי: זה קל מאוד, זה זול מאוד.
חנן אהרון: אני אשלים את דבריי, ואתה תשמע.
חנן אהרון: אמרתי שאנחנו מבססים את זה על שיטת דיון.
חנן אהרון: הגבלנו גם את מספר התלמידים בכיתה.
חנן אהרון: בשיטה שהיתה אז היו גם 40 ו-50 ו-60.
חנן אהרון: אין יותר מ-30 תלמידים בכיתה.
חנן אהרון: יש שיטה של דיון - כלומר, משתפים את כל הקבוצה - ושיטה של הנחיה שמשתפת את כולם כך שזה מעניין.
חנן אהרון: הכנו מערכי שיעור חדשים שמתבססים על מולטימדיה.
זאב בילסקי: האם אתה מוכן לעשות סקר?
חנן אהרון: עוד משפט אחד, אני עונה.
חנן אהרון: בסוף יש לנו משוב.
חנן אהרון: המשוב ניתן לתלמידים, והם רושמים את מידת שביעות רצונם מהקורס, ומה צריך לעשות.
חנן אהרון: אנחנו נקבל את דפי המשוב.
חנן אהרון: מהמשוב שאנחנו מקבלים בפיקוח שלנו - - -
זאב בילסקי: האם אתה תביא ליושב-ראש את התוצאות?
חנן אהרון: אנחנו נעביר את הממצאים של מה חושב הנהג הישראלי היום על הקורסים האלה.
חנן אהרון: אני מניח שדעתו תשתנה לטובה.
זאב בילסקי: אולי תיתן לו את זה כמה ימים אחרי כן.
זאב בילסקי: כשהוא נמצא בפנים הוא עשוי לפחד.
חנן אהרון: לא, ביקשנו שזה לא יהיה שמי.
חמד עמאר: אמרת שכ-300,000 איש לא באו.
חמד עמאר: כמה נהגים עושים את הקורסים בשנה?
חנן אהרון: אני אומר לך מספרים.
חנן אהרון: אנחנו מוציאים בחודש כ-7,500 זימונים לקורס רענון.
חנן אהרון: אלו נהגים חדשים.
חמד עמאר: זה בערך 80,000 לשנה.
חנן אהרון: בערך 90,000 לשנה.
חמד עמאר: אז איך הגענו ל-300,000 שלא מגיעים?
חנן אהרון: שנייה, שנייה.
חנן אהרון: זה קורס רענון לנהגים חדשים.
חנן אהרון: אנחנו מוציאים כ-10,000 זימונים לנהגים שצברו נקודות על-פי שיטת הניקוד.
לאה ורון: כ-10,000 מידי חודש.
חנן אהרון: מדובר על כ-120,000 נהגים בשנה שעוברים את הקורסים האלה.
חמד עמאר: כמה מתוכם מגיעים, וכמה לא מגיעים?
חנן אהרון: ההתייצבות היום, מאז אפריל כאשר התחלנו, היא התייצבות מצוינת.
חנן אהרון: אני לא אגזים אם אני אומר שהיא אפילו מעל 75% או 80%, וזה דבר שלא ראינו שנים רבות.
חנן אהרון: ההתייצבות היתה בעייתית.
חנן אהרון: אנשים לא באו כי לא היתה לנו סנקציה נגדם.
חנן אהרון: היום הם יודעים.
חנן אהרון: בינואר פרסמנו שמי שלא יגיע לקורסים חצי שנה, רישיונו יותלה.
חנן אהרון: אני אומר לך שיש לחץ על המכללות האלה.
חנן אהרון: אתה יכול לראות את זה בטלפונים לזימון.
חנן אהרון: הנהגים מגיעים.
חנן אהרון: אני לא אומר בהמוניהם.
חנן אהרון: אבל, הם באים עכשיו.
חנן אהרון: ההתייצבות אז לא היתה טובה.
חנן אהרון: אני לא רוצה להגיד: 30%, 40%.
חנן אהרון: פשוט לא היתה סנקציה.
חנן אהרון: אם אין סנקציה הנהגים לא באים.
חנן אהרון: אתה יכול להגיד לנהגים, והם יכולים ללמוד את השיטה ולהכיר אותה.
חנן אהרון: אבל, זה לא מעניין אותם.
חנן אהרון: אם אין סנקציה כנגד נהג הוא לא יתייצב, והוא לא יבוא מרצונו החופשי לכיתה.
חמד עמאר: האם גם כלפי נהג חדש לא היו סנקציות?
חנן אהרון: במקרה של נהג חדש כן היתה.
חנן אהרון: שם היה עיכוב רישיון אחרי חצי שנה – עיכוב חידוש.
חמד עמאר: איך היתה ההגעה שלהם?
חנן אהרון: הם הגיעו הרבה יותר.
חנן אהרון: אני לא אגיד 60%.
חנן אהרון: אבל, הם הרבה יותר מאלו שבקורס נהיגה מונעת.
חנן אהרון: נהג חדש פוחד על הרישיון שלו.
מרדכי פדר: למה משרד התחבורה לא מנגיש את מספר הנקודות לאזרח?
מרדכי פדר: למה האזרח לא יכול לגשת למסד באינטרנט, ולראות כמה נקודות יש לו בכל רגע נתון?
חוה ראובני: זאת בעיה משפטית, אדוני, כיוון שזה חושף מן המרשם הפלילי שלגביו אני חייבת זיהוי חד-חד ערכי של האדם הניגש.
חוה ראובני: אין לנו דרך לוודא שמי שניגש למידע הזה הוא אכן הנהג, בגלל הפרטים המזהים שנמצאים ברשותנו.
חוה ראובני: כולנו שמענו על מרשם האוכלוסין שמסתובב חופשי ברשת.
חוה ראובני: אין לנו נתונים שיאפשרו לנו לוודא שמי שניגש הוא אכן הנהג.
חוה ראובני: ולכן, המידע נגיש על-ידי פנייה טלפונית.
חוה ראובני: המידע נשלח אליו בדואר הביתה.
מרדכי פדר: לאף אחד אין את הגישה למספר רישיון הנהיגה.
מרדכי פדר: כלומר, לכל אחד יש תעודת זהות.
מרדכי פדר: אבל, רק אדם שיש לו רישיון נהיגה יודע את מספר רישיון הנהיגה שלו.
מרדכי פדר: למה זה לא מספיק לך כדי שאדם ייגש למסד?
חוה ראובני: כי עובדתית זה לא נכון.
חוה ראובני: כל אדם שמקבל אחזקת רכב או רכב צמוד מהעבודה שלו, המעסיק יודע גם את מספר רישיון הנהיגה שלו.
חוה ראובני: מדובר על מאות אלפי אנשים.
יעקב אדרי: ד"ר אדלר מ"אנשים באדום".
יעקב אדרי: לי יש שאלה לגבי עצם מהות הניקוד והתיקון על-ידי הקורס לנהיגה.
כרמל שאמה-הכהן: חברים, אנחנו לא בדיון הזה.
כרמל שאמה-הכהן: אנחנו בדיון בתקנות ובעניין הדחייה.
כרמל שאמה-הכהן: אין לנו זמן, עוד חמש דקות אנחנו צריכים לסיים.
כרמל שאמה-הכהן: אני צריך לסכם את הדיון.
יעקב אדרי: הוזכר כאן שיש - -
כרמל שאמה-הכהן: הוזכר, אבל גם זה חרג מהדיון.
יעקב אדרי: - - מעקב אחרי ההתנהגות של אותם נהגים שעברו את הקורס.
יעקב אדרי: האם יש בכלל מעקב אחרי זה?
כרמל שאמה-הכהן: את חברי הכנסת לא יכולתי לעצור, הם הגיעו והם חברי כנסת מתמידים.
כרמל שאמה-הכהן: להם היה מותר לחרוג מגבולות הדיון.
חנן אהרון: אני יכול לענות במשפט אחד על מה שהוא שאל.
כרמל שאמה-הכהן: נציגי משרד התחבורה, בואו נסכם.
כרמל שאמה-הכהן: ראשית, אתם הבטחתם כמה דברים היום.
כרמל שאמה-הכהן: אני רק רוצה להזכיר לכם הבטחות שהבטחתם לפני שנה.
כרמל שאמה-הכהן: הבטחתם – שר התחבורה אמר כי "התקנות לא מושלמות, ולכן גובשה הצעה לתיקון השיטה הקיימת, ובקרוב משרד התחבורה יביא הצעת חוק לתוכנית כוללת של אכיפה, שיפוט וענישה שתתמקד בעבירות מהותיות.
כרמל שאמה-הכהן: זה ציטוט של דברי השר בוועדת הכלכלה מחודש ינואר 2011.
חוה ראובני: אני יכולה להשיב, אדוני, שלבד מהעובדה שאנחנו מיישמים את סעיף 56 על טיפול בנהגים רצידיביסטים, לפני כשבועיים הופץ על-ידי משרד התחבורה תזכיר חוק לתיקון פקודת התעבורה מס' 106 שעוסק בהרבה מאוד נושאים של אכיפה וענישה - -
כרמל שאמה-הכהן: זה החוק שאליו התכוון השר?
חוה ראובני: - -כולל החלטות של ועדת שרים לבטיחות בדרכים מלפני כשנה, ועוד מיני נושאים וקשיים וחסרים שהתגלו בסמכויות לצורך מימוש אכיפה.
כרמל שאמה-הכהן: ולעניין התקנות עצמן, אנחנו מיצינו את הדיון.
כרמל שאמה-הכהן: הכול הוקרא.
כרמל שאמה-הכהן: אני הייתי מזמן את שר התחבורה כדי שיתחייב בפני הוועדה שהראשון בינואר זה תאריך סופי, ואנחנו לא פותחים פה סדרה בהמשכים.
כרמל שאמה-הכהן: אבל, מאחר ואני יודע שהוא מאוד עסוק עכשיו בפעילות מפלגתית פוליטית אז אני לא אפריע לו.
כרמל שאמה-הכהן: אבל, אני אעשה את זה איתו טלפונית.
כרמל שאמה-הכהן: אני ארצה לשמוע ממנו שהראשון לינואר זה התחייבות שלו שזה קורה.
כרמל שאמה-הכהן: לכן, אנחנו סיימנו את הדיון.
כרמל שאמה-הכהן: אבל, ההצבעה תתקיים במועד אחר.
כרמל שאמה-הכהן: אתם כבר לא תוזמנו עוד הפעם.
כרמל שאמה-הכהן: רק הצבעה של חברי הכנסת.
כרמל שאמה-הכהן: אחרי השיחה עם השר נאשר את התקנות.
כרמל שאמה-הכהן: תודה רבה לכולם, הדיון נעול.
כרמל שאמה-הכהן: אנחנו פותחים את הדיון בסעיף צו התעבורה (עבירות קנס)(תיקון), התשס"ח-2008.
כרמל שאמה-הכהן: זהו סדר-יום שפרסמה הוועדה מבעוד מועד שעניינו בקשה של משרד התחבורה להגדיל את הקנסות בגין עבירות תעבורה.
כרמל שאמה-הכהן: הוזמנו גם חברי הכנסת וגם נציגי המשרדים, וגם נציגי ציבור.
כרמל שאמה-הכהן: היום, פחות משעתיים לפני פתיחת הדיון, נחת פקס אל משרדי הנהלת הוועדה עם בקשה שמופנית אליי משר התחבורה והבטיחות בדרכים שמבקש למשוך את הצו שבנדון.
כרמל שאמה-הכהן: הוא מבקש להסירו מסדר-יומה של הוועדה.
כרמל שאמה-הכהן: אי לכך, אנחנו מקפיאים את הדיון בסעיף הזה.
כרמל שאמה-הכהן: הצבנו סעיף נוסף בסדר-היום שהוא בקשת שר התחבורה ובטיחות בדרכים (עבירות קנס)(תיקון), התשס"ח-2008, ודיון במהות הצו.
כרמל שאמה-הכהן: אבקש מנציג משרד התחבורה להסביר ולנמק לחברי הוועדה ולאורחים מה הוביל לבקשה הדחופה הבוקר.
כרמל שאמה-הכהן: נציג משרד התחבורה.
גבי בן הרוש: הודעת לו אתמול בלילה אז היום הוא החליט.
כרמל שאמה-הכהן: לא, חילוקי דעות הן לא סיבה לביטול דיון.
כרמל שאמה-הכהן: האם אין נציג של משרד התחבורה?
קריאה: הם יצאו כרגע.
אתי בנדלר: הם כנראה מקבלים הוראות מהממונים לגבי השתתפותם בישיבה.
כרמל שאמה-הכהן: הנה, היא חוזרת.
כרמל שאמה-הכהן: אנחנו נמתין שנציגת משרד התחבורה תשב במקומה, ותוכל להשיב לנו.
כרמל שאמה-הכהן: את לא היית בחדר הוועדה.
כרמל שאמה-הכהן: אנחנו הצגנו את הבקשה שהגיעה בפקס על-ידי שר התחבורה, פחות משעתיים לפני הדיון, למשוך את הצו בגין הגדלת עבירות קנס.
כרמל שאמה-הכהן: חברי הוועדה ואורחים אחרים בדיון – כך אני מאמין – רוצים לשמוע את הנימוק מה הוביל את משרד התחבורה לשנות את גישתו בעניין, ולמנוע בעצם כל דיון בעניין.
חוה ראובני: שר התחבורה איננו מעוניין לקיים דיון בצו הזה, ולכן אני לא דנה בו.
חוה ראובני: זו היתה פנייה שלו אל הוועדה.
כרמל שאמה-הכהן: לא, אנחנו לא נכפה דיון – זה ברור.
חוה ראובני: הוא הניח אותן, הוא משך אותן.
חוה ראובני: הוא לא מעוניין לקיים דיון.
זאב בילסקי: אבל, למה?
כרמל שאמה-הכהן: למה.
חוה ראובני: זאת בקשתו.
כרמל שאמה-הכהן: אנחנו נכבד, לא יהיה דיון בצו כי ברגע שהמשרד מבקש והשר מבקש, זה שיקול הדעת המוחלט שלו.
כרמל שאמה-הכהן: אבל, אנחנו מבקשים – מאחר וזה נעשה פחות משעתיים לפני דיון שאליו שזומנו אורחים מכל רחבי הארץ, למה - - -
לאה ורון: 15 איש נרשמו.
כרמל שאמה-הכהן: 15 איש נרשמו.
כרמל שאמה-הכהן: חלק כבר שמעו בתקשורת על הביטול, והם בטח לא משתתפים בדיון.
כרמל שאמה-הכהן: אבל, מדוע?
כרמל שאמה-הכהן: מה השתנה?
כרמל שאמה-הכהן: האם היה אתמול איזשהו דיון במשרד שהוביל להחלטה שהמדיניות שגלומה בצו היא לא נכונה?
כרמל שאמה-הכהן: האם הפרסומים בתקשורת הבהילו יתר על המידה?
כרמל שאמה-הכהן: אנחנו רוצים להבין.
חוה ראובני: השר לא שיתף אותי בנימוקים שלו, אדוני.
כרמל שאמה-הכהן: לי התמונה ברורה.
כרמל שאמה-הכהן: חברי הכנסת, האם תרצו להתייחס?
חמד עמאר: זה אומר שהם לא נמשכו בגלל נושא מקצועי.
חמד עמאר: אם לא שותפת ולא נכנסת לעניין אז זה לא נושא מקצועי שבגינו התקנות עכשיו נמשכו.
חוה ראובני: אני לא יכולה להגיד לא כן, ולא לא.
חוה ראובני: השר לא שיתף אותי.
חמד עמאר: אם לא התקיים דיון מקצועי סימן שזה לא דיון מקצועי.
חוה ראובני: אני לא יודעת את יומן השר, אני לא יודעת איזה דיונים התקיימו בלשכתו.
חמד עמאר: האם השר היה אמור להגיע?
חוה ראובני: השר לא מסר לנו נימוקים.
חנן אהרון: השר לא נימק את החלטתו בפנינו.
זאב בילסקי: עד כמה שהבנתי, הנושא הזה היה מאוד מאוד חשוב לשר עד אתמול.
כרמל שאמה-הכהן: המשרד הוציא הודעה לתקשורת, השר התראיין בכל מקום וגם הנציגים על כך שזוהי רפורמה ושינוי שהמשרד מאמין בו, ואנחנו בבוקר שומעים.
כרמל שאמה-הכהן: אנחנו קובעים סדר-יום, מקצים שעתיים לדיון בנושא הזה.
כרמל שאמה-הכהן: חשבנו שהדיון יהיה דיון עמוק, ופתאום אנחנו מופתעים על-ידי בקשה.
כרמל שאמה-הכהן: זו מערכת יחסים בין ועדה למשרד, ואני חושב שזה משהו - - -
חמד עמאר: אדוני היושב-ראש, בחוק המל"נים אותו הדבר.
חמד עמאר: ישבו איתי נציגי משרד התחבורה, דיברו איתי כמה זה חשוב, ושאנחנו צריכים לקדם את זה.
חמד עמאר: אני שומע בתקשורת, אחרי שהתקיים כאן דיון, שמשכו את זה, שהשר החליט למשוך את החוק.
חמד עמאר: אני לא ידעתי למה בכלל.
כרמל שאמה-הכהן: חבר הכנסת בילסקי, בבקשה.
זאב בילסקי: אני התרשמתי מאוד.
זאב בילסקי: אני גם באתי במיוחד לדיון הזה.
זאב בילסקי: הנזק שנגרם פה הוא כפול.
זאב בילסקי: קודם כל, באתי לחינם.
זאב בילסקי: מילא, הזמן שלי פה הוא לא מצרך כזה שאני יכול לבוא ולתבוע נניח.
כרמל שאמה-הכהן: למרות שפרסמו ששכר הח"כים בישראל הוא מהגבוהים בעולם, אז הזמן שלך שווה.
זאב בילסקי: אני למדתי פה שזה המקום היחידי שאני מכיר שבו אתה מקבל את השכר, בין אם אתה עובד, לא עובד – זה לא משנה.
זאב בילסקי: כמו כן, שיש הרבה מאוד אנשים שהיו שמחים מאוד אם לא היית בא לעבודה.
כרמל שאמה-הכהן: אני חולק עליך, חבר הכנסת בילסקי.
זאב בילסקי: אני חוזר בי.
כרמל שאמה-הכהן: השכר האמיתי שאנחנו עובדים בשבילו זה ההשפעה לטובת עם ישראל, ואת זה אם אתה לא עובד, אתה לא מקבל.
זאב בילסקי: אוקיי, הבנתי.
זאב בילסקי: מכל מלמדיי השכלתי.
זאב בילסקי: אבל, נגרם נזק נוסף.
זאב בילסקי: כפי שאת יודעת, יש לי עניין רב בנושא התחבורה והמאבק בתאונות דרכים.
זאב בילסקי: את יודעת כמה אני מזיע על כל הצעה.
זאב בילסקי: ברעננה היה לוקח לי יומיים להעביר משהו כזה שפה לוקח לי שנתיים.
זאב בילסקי: אני תמיד בא ומתחנן פה ומפעיל את קשריי הטובים לקדם את הדיון.
זאב בילסקי: תארי לעצמך שהייתי מצליח לקדם את נוהל 6, למשל, שעוד קודמיי מנסים לקדם אותו, ואיזה אושר היה נגרם לי אם היו היום שעתיים על נוהל 6.
זאב בילסקי: אבל, היושב-ראש רואה חשיבות בבקשת השר.
זאב בילסקי: אני ראיתי גם שהנושא שהיה צריך להיות נדון פה היום הוא לא רק בקשה של השר, אלא שהוא תיאם את זה עם המשפטים.
זאב בילסקי: הוא תיאם את זה עם משטרת ישראל, עם הרשות הלאומית לבטיחות בדרכים, עם הנהלת בתי-המשפט, גם עם משרד התחבורה.
זאב בילסקי: לכן, בדבר שיש לו חשיבות כל-כך גדולה, עם תיאום רב-מערכתי כזה כשאנחנו מעט מאוד רואים תיאומים כאלו, אני תמה, מתפלא ומשתומם על זה שבאתי לפה לשווא.
זאב בילסקי: גם לא הצלחנו להעביר הצעות חוק מאוד מאוד חשובות שאנחנו טורחים עליהן, אנחנו יושבים פה גם שעתיים.
זאב בילסקי: וכל זה קורה בלי נימוק.
זאב בילסקי: לכן, אני חושב שלפחות אתם צריכים – ובטח היושב-ראש ימצא את הדרך לעשות את זה – לכבד אותנו כאשר לפחות נשמע את הנימוק.
זאב בילסקי: יגיד השר: אני החלטתי מסיבות: א', ב' ו-ג'.
זאב בילסקי: אבל, גם באנו לפה, גם הוא מושך את זה זמן קצר לפני כן, וגם את יושבת ואומרת: השר לא מנמק את החלטותיו.
זאב בילסקי: אני רוצה להזכיר לכולם שתפקידה של הוועדה הזו הוא, בין השאר, לפקח על עבודת הממשלה, וזה בדיוק מה שאנחנו מנסים לעשות.
זאב בילסקי: לכן, אם אנחנו לא יכולים לקבל אפילו את הנימוק מדוע היושב-ראש הופתע זמן קצר לפני כן, ולא היה סיפק בידו להודיע לעשרים אנשים, להודיע לחברי הכנסת, ולהבין עוד למה עשו לנו את זה, זה דבר שהדעת לא סובלת.
זאב בילסקי: ולפיכך, אני בטוח שהיושב-ראש שידוע בגישה הנמרצת שלו לא יעבור על זה לסדר-היום, לא רק בגלל כבודו האישי, אלא בגלל כבודה של הוועדה, כבודנו שלנו, כדי לנסות שדברים כאלה לא יישנו.
זאב בילסקי: לא יכול להיות ששר מבטל את זה ואפילו לא מודיע לנו למה הוא ביטל.
כרמל שאמה-הכהן: אין לנו בעיה עם הכבוד, יש לנו בעיה עם המדיניות.
כרמל שאמה-הכהן: ההתנהלות - - - חבר הכנסת עמאר, האם יש לך משהו לומר בעניין?
חמד עמאר: כמו שאמר חבר הכנסת לפניי, גם אני הגעתי לכאן, ובאמת הגעתי היום במיוחד לנושא הזה.
חמד עמאר: לאה דיברה איתי על זה לפני שבועיים, ועל כך שאני צריך לפנות את הזמן ולהגיע לוועדה הזו.
חמד עמאר: הייתי צריך להשתתף בוועדה אחרת.
חמד עמאר: ביטלתי הכול, והגעתי לוועדה הזאת בגלל חשיבות העניין.
חמד עמאר: גם שמעתי בתקשורת שהנושא כל-כך חשוב למשרד התחבורה, וגם שמעתי את השר בעצמו מדבר על הנושא.
חמד עמאר: חשבתי באמת שאנחנו מגיעים היום ועושים משהו טוב, עושים משהו טוב לנהגי ישראל ולבטיחות האנשים בכבישי ישראל.
חמד עמאר: רק כשהגעתי לכאן, לכנסת, ידעתי שהנושא אמור להידחות.
חמד עמאר: לא בטוח שהוא נדחה כי לא קיבלתי הודעה רשמית.
חמד עמאר: כלומר, הנושא אמור להידחות והשר מושך את התקנות ולא מביא אותן לאישור.
חמד עמאר: אבל, אדוני היושב-ראש, אל תשכח.
חמד עמאר: לפני פחות מחצי שעה דנו באישור תקנות לשר.
חמד עמאר: ככנסת, כוועדה, יש לנו הרבה תקנות שאנחנו צריכים לאשר למשרד התחבורה, ואת זה אנחנו צריכים גם לקחת בחשבון כאן.
חמד עמאר: כמו כן, את המקום שלנו ואת הכוח שלנו.
חמד עמאר: גם אנחנו יכולים לעשות דברים כאלה, ולדחות את התקנות ולחכות, ולהביא את השר על מנת שיסביר את התקנות.
חמד עמאר: יש לנו הכוח, יש לנו את היכולת לעשות את זה, ואני מבקש שנעשה את זה.
כרמל שאמה-הכהן: אני מקווה שתהיה עמידים בגישה זו יחד איתי.
כרמל שאמה-הכהן: אנחנו מקווים שבימים הקרובים לפחות נקבל הסבר מה הוביל מבחינה מקצועית.
כרמל שאמה-הכהן: ואם השיקול גם לא מקצועי - - -
חמד עמאר: שמעתי שלא היה דיון מקצועי בנושא.
כרמל שאמה-הכהן: לא יכול להיות.
חוה ראובני: אני לא אמרתי שלא היה דיון מקצועי נושא, אמרתי שאינני יודעת.
ציפי חוטובלי: היא אמרה שהיא לא יודעת כלום, כן.
חוה ראובני: אני לא שותפה לסדר יומו של השר.
חמד עמאר: את היית אמורה להציג את התקנות כאן, נכון?
חמד עמאר: אם לא התקיים דיון מקצועי עם מי שאמור להציג את התקנות, סימן שלא היה דיון מקצועי.
חמד עמאר: האם את היית אמורה להציג את התקנות או מישהו אחר?
חוה ראובני: אני הייתי אמורה להציג את התקנות.
חמד עמאר: אם לא התקיים איתך שום דיון ואת לא יודעת שום דבר, זה אומר שלא היה שום דיון מקצועי בנושא, והדחייה היא לא מקצועית.
כרמל שאמה-הכהן: מתי את קיבלת ביטול דיון?
חוה ראובני: אני גם כן הבוקר.
חוה ראובני: אני אתמול התכוננתי לדיון.
כרמל שאמה-הכהן: היא במצב שלנו, אין מה לבוא אליה בתלונות.
חמד עמאר: אנחנו לא באים אלייך בטענות, הדברים שלי לא מכוונים אליה.
כרמל שאמה-הכהן: אבל, היא כרגע הפרונט של משרד התחבורה בוועדה.
חמד עמאר: אנחנו מדברים איתה כנציגת משרד התחבורה, לא באופן אישי.
חוה ראובני: ברור לי.
כרמל שאמה-הכהן: אגב, אנחנו מאוד מעריכים את הפקידות של משרד התחבורה, ואני לא אומר את זה סתם.
כרמל שאמה-הכהן: אם זה לא היה כך לא הייתי אומר.
כרמל שאמה-הכהן: יש לנו יחסים מצוינים.
כרמל שאמה-הכהן: אבל, זו דוגמה רעה להדדיות.
כרמל שאמה-הכהן: אנחנו מתגייסים כל אימת שמשרד התחבורה צריך, ובשעות לא שעות ובקצבים לא קצבים, כפי שמורה לנו המשרד כי אנחנו מאמינים שתחבורה היא דבר חשוב, ובטח שגם בטיחות בדרכים.
כרמל שאמה-הכהן: אבל, התנהלות בצורה הזו היא באמת נשגבת מבינתי.
כרמל שאמה-הכהן: בסדר, אז היתה אתמול כתבה בערוץ 2 ש- - -
זאב בילסקי: אני לא מאמין שיש קשר.
כרמל שאמה-הכהן: גם אני לא מאמין, בגלל זה לא חשבתי.
כרמל שאמה-הכהן: אין קשר?
זאב בילסקי: תמחקי, לא יעלה על הדעת.
גבי בן הרוש: חבל באמת שהדיון לא מתקיים.
זאב בילסקי: אחד התומכים בנוהל 6, למשל.
גבי בן הרוש: מחכה לך קרב קשה איתי בנוהל 6.
גבי בן הרוש: אדוני היושב-ראש, יש לי שאלה לוועדה מבחינת הסמכות.
גבי בן הרוש: בזמן האחרון אנחנו לא מגיעים לתמימות דעים עם משרד התחבורה ברמה המקצועית.
גבי בן הרוש: יש לממשלה איזה תרגיל להביא את הנושאים לישיבות הממשלה, לוועדת שרים, ולעקוף את הוועדות האלה.
גבי בן הרוש: אני ראיתי את זה גם בניסיון בנוהל 6 לפני חצי שנה, וראיתי את זה בכך.
גבי בן הרוש: השאלה היא האם לא מטרת הוויכוח - - -.
גבי בן הרוש: אתן מסתכלות עליי, אנחנו מספיק - - -
אתי בנדלר: אני לא הבנתי את טענתך.
כרמל שאמה-הכהן: האם אתה מתכוון שהמשרד מושך את זה והוא יאשר את זה בלי הוועדה?
גבי בן הרוש: הטענה היא שבזמן האחרון אנחנו עדים לכל מיני חקיקות, ולכל מיני תיקוני צווים, והממשלה עושה קיצור דרך.
גבי בן הרוש: השר מביא את זה לוועדת שרים ביום א', וזה מתקבל אם אין ערעור, ואי-אפשר לחלוק על זה.
גבי בן הרוש: השאלה היא, האם זה לא המטרה של הדיון, לעקוף- - -
כרמל שאמה-הכהן: הסר חשש וכל דאגה מליבך.
לאה ורון: אני אשב איתך אחרי הישיבה ואני אסביר לך איך מתנהל ההליך החקיקתי בין הכנסת לבין הממשלה.
זאב בילסקי: הם היו רוצים מאוד לעשות דברים כאלה.
זאב בילסקי: אבל, - - -
כרמל שאמה-הכהן: אם היו יכולים לא היו מגישים את זה מראש.
גבי בן הרוש: אני מקווה.
גבי בן הרוש: אדוני, האם התקיים הדיון בנושא השני, בנושא שיטת הניקוד?
כרמל שאמה-הכהן: היה.
גבי בן הרוש: אם כך, אני מבקש להשלים.
גבי בן הרוש: אדוני, גם אתה וגם השר הצהרתם מתחילת הכנסת שתיתנו סדר עדיפות לנושא תאונות הדרכים ולמה שקשור לבטיחות בתעבורה.
גבי בן הרוש: אני מצטער, יושבת פה גם היועצת המשפטית ומזכירת הוועדה - - -
אתי בנדלר: מנהלת הוועדה.
גבי בן הרוש: מנהלת הוועדה.
גבי בן הרוש: למעלה מחמש שנים פה מוצעות הצעות לתיקוני חוק, כמו למשל, הכשרת הנהגים המקצועיים, הכרה במקצוע, והדברים האלה לא מתקדמים.
גבי בן הרוש: הוועדה הפנתה אותי למשרד התחבורה, ומשרד התחבורה אומר: זה ועדת הכלכלה.
גבי בן הרוש: אדוני, אתה והשר נתתם הבטחה שתיקחו את זה בסדר עדיפות.
גבי בן הרוש: אלה הם נושאים בטיחותיים.
גבי בן הרוש: מזמינים אותנו בשאלות איך לקנוס את האזרח, איך להעלות את הבעיות של קופת המדינה.
גבי בן הרוש: אבל, מה עם הבעיות האמיתיות הקשורות לבטיחות אמיתית בהן אנו נתקלים?
גבי בן הרוש: לא קיים בספר החוקים מתן הכשרה לנהג אוטובוס שמוביל 55 נוסעים או נהג משאית עם 100 טון.
גבי בן הרוש: אדוני, אני חושב שזה צריך לבוא עוד לפני שמדברים על כל הדברים האחרים שהם נספחים.
כרמל שאמה-הכהן: א.
כרמל שאמה-הכהן: ועדת הכלכלה מצאה עניין מיוחד, ואף הקימה ועדת משנה למאבק בתאונות הדרכים.
כרמל שאמה-הכהן: ואם יש לך השגות לגבי סדרי עדיפויות בנושא הבטיחות בדרכים, אתה מוזמן להעביר פנייה מסודרת בכתב.
כרמל שאמה-הכהן: אל תתרשם.
כרמל שאמה-הכהן: אני לא יודע אם באמת היתה אמירה כזאת, ואם מישהו במשרד התחבורה אמר לך : ועדת הכלכלה לא רוצה, או כן עושה, או לא עושה.
כרמל שאמה-הכהן: אני יכול להסביר לך את זה – אם תרצה – שלפעמים גם למשרד התחבורה יש כמה דעות, וזה תלוי במי השואל.
כרמל שאמה-הכהן: לכן, פה הדברים מתנהלים בצורה מוסדרת.
כרמל שאמה-הכהן: תפנה אלינו, תקבל התייחסות.
כרמל שאמה-הכהן: כמובן שחלק מהדברים מתנהלים בצורה מהירה יותר – עניין של סדר עדיפות.
כרמל שאמה-הכהן: ועדת הכלכלה, לשמחתי, אחראית לא רק על נושא התחבורה ובטיחות בדרכים, אלא גם על תקשורת ותשתיות, וחשמל, ותיירות ותעשייה, וחקלאות וצרכנות.
גבי בן הרוש: מה עם חיי אדם?
כרמל שאמה-הכהן: וגם בחיי אדם.
כרמל שאמה-הכהן: אגב, גם הדברים האחרים משפיעים על חיי אדם.
גבי בן הרוש: אדוני, עברתי בוועדת המשנה הקודמת עם גלעד ארדן מספיק שנים.
כרמל שאמה-הכהן: יושב-ראש ועדת המשנה יושב כאן.
כרמל שאמה-הכהן: תקבע איתו פגישה.
גבי בן הרוש: האם הם מדברים עם עצמם?
כרמל שאמה-הכהן: לא, לא מדברים עם עצמם.
כרמל שאמה-הכהן: הוא מספיק, הוא מוסמך.
כרמל שאמה-הכהן: יש לו את כל הגיבוי ממני להוביל את המהלכים בנושא.
גבי בן הרוש: אני מבקש – גם לוועדת המשנה, גם לח"כים, וגם לציבור.
גבי בן הרוש: אתן לך דוגמה אחת שזועקת לשמיים בנושא מפרצי חנייה.
גבי בן הרוש: אנשים נהרגים ונפצעים יום יום בשולי הדרך.
גבי בן הרוש: המדינה התחייבה בבג"ץ ב-2003 לתת לזה סדר עדיפות לאומית.
גבי בן הרוש: אז על מה הוועדה מתכנסת?
גבי בן הרוש: על מה אנחנו מדברים פה?
גבי בן הרוש: אלה נושאים שכבר דשנו בהם.
כרמל שאמה-הכהן: אתה לא יכול לפתוח נושאים שלא התכוננו אליהם, וכשאנחנו לא שולטים בפרטים.
כרמל שאמה-הכהן: זה לא יהיה רציני.
כרמל שאמה-הכהן: בבקשה, בצורה מסודרת תשב עם חבר הכנסת חמד עמאר.
כרמל שאמה-הכהן: אני אומר לך ששיתוף הפעולה בינינו הוא מלא.
כרמל שאמה-הכהן: יש לו גיבוי מלא.
כרמל שאמה-הכהן: מצידי הוא יכול גם להוביל דברים, וגם במליאת הוועדה - אם צריך.
כרמל שאמה-הכהן: תתמקד איתו.
כרמל שאמה-הכהן: נתתי לך עצת חינם.
גבי בן הרוש: דבר נוסף לסיכום דבריי.
גבי בן הרוש: לאחר הישיבה האחרונה שהתקיימה פה ישבנו, ובאמת צוות מקצועי.
גבי בן הרוש: חמד, לא דיברתם עם הגורמים המקצועיים.
גבי בן הרוש: אני חושב שגם אנחנו אנשים מקצועיים.
גבי בן הרוש: לפחות היה סיכום בוועדה של נושא אחד שהוא מהותי וחשוב – נושא הכשרת שוטרי התנועה.
גבי בן הרוש: רבותי, יום יום אלפי נהגים בבתי-המשפט ברחבי הארץ - - -
גבי בן הרוש: אם דיברתם על שיטת הניקוד, ושוטר שלא יהיה מיומן - - -
כרמל שאמה-הכהן: מר הרוש, הדיון בנושא שיטת הניקוד נגמר.
כרמל שאמה-הכהן: אתה איחרת.
גבי בן הרוש: איחרתי.
כרמל שאמה-הכהן: כשבאים לבר-המצווה לא חוגגים את החתונה.
גבי בן הרוש: עשית לי כביש אגרה, והוא סגור.
גבי בן הרוש: מה לעשות?
כרמל שאמה-הכהן: גמרנו כבר את הדיון, זה עבר.
כרמל שאמה-הכהן: החתונה נגמרה, עכשיו אנחנו בבר-המצווה.
כרמל שאמה-הכהן: האם יש לעוד מישהו יש מה לומר בנושא?
אביטל אפל פנקס: שלום, שמי אביטל אפל, ואני מארגון "בטרם" לבטיחות ילדים.
אביטל אפל פנקס: בשלישי באוגוסט 2010 התקיים דיון בוועדת הכלכלה בהצעת חוק של אבי דיכטר לגבי החמרת הענישה על אי-חגירה של קטינים.
אביטל אפל פנקס: הוועדה ביקשה בדיון ממשרד המשפטים וממשרד התחבורה להחיל את הנושא בצו הקנסות שזה המקום הטבעי לו, לא בהצעת חוק פרטית.
אביטל אפל פנקס: ואכן, משרד המשפטים ומשרד התחבורה עשו את זה, והגישו לוועדה כבר לפני זמן רב את התיקון.
אביטל אפל פנקס: הנושא הזה הוא חשוב מאין כמותו.
אביטל אפל פנקס: אין בכלל ויכוח על הנושא של יעילות מושבי הבטיחות וחגירה.
אביטל אפל פנקס: כנראה שלא יקרה כלום לילד היושב במושב בטיחות בזמן תאונה.
אביטל אפל פנקס: לעומת זאת, ילד שלא יהיה חגור כהלכה - - -
כרמל שאמה-הכהן: נבדוק את הנקודה.
כרמל שאמה-הכהן: מה הסיבה שהחוק הזה לא מתקדם?
אביטל אפל פנקס: זה חלק מהצו.
אתי בנדלר: זה היה לפי חוות דעת שלי.
אביטל אפל פנקס: מדובר בחשיבות עליונה, בעיקר לאור זה שאנחנו רואים נתונים מאוד קשים על חגירה של ילדים.
אביטל אפל פנקס: אנחנו רואים מבוגרים חגורים בשעה שילדים לא.
אביטל אפל פנקס: אנחנו רק מבקשים מהוועדה - - -
כרמל שאמה-הכהן: האם אפשרות להתקדם עם זה?
אתי בנדלר: אני אסביר מה הבעיה, ואני מאוד אשמח אם משרד התחבורה בכל זאת יוכל להתייחס לנושא.
אתי בנדלר: היתה הצעת חוק של חבר הכנסת דיכטר להחמיר את הענישה על אי-חגירת ילדים בחגורות בטיחות במושב האחורי.
אתי בנדלר: נדמה לי שזה היה נושא הצעת החוק.
אתי בנדלר: אמרתי לו באותה ישיבה שהנושא הזה לא צריך להיות מעוגן בפקודה עצמה, אלא בצו התעבורה (עבירות קנס).
אתי בנדלר: שם נקבעת דרגת הקנס בשל עבירות התעבורה.
אתי בנדלר: משרד התחבורה באותה ישיבה הצהיר שאכן הוא עומד לעגן את החמרת הענישה בשל העבירה הזו בצו.
אתי בנדלר: אכן, בצו שהיה אמור להידון היום בוועדת הכלכלה, הוצע להחמיר את הקנס בשל העבירה הזו.
כרמל שאמה-הכהן: נותן מענה להצעת החוק הזו.
אתי בנדלר: נותן מענה להצעת החוק הזו ולבעיה.
אתי בנדלר: דא עקא, שכאמור השר משך את הצו כולו.
אתי בנדלר: זה לא שהוא ביקש לא לדון בסעיפים מסוימים שבו, אלא הוא משך באופן גורף את הצו.
כרמל שאמה-הכהן: אולי המשרד מסכים שנדון רק בסעיף של ה- - -
חוה ראובני: אין לנו סמכות.